Christian Juhl (EL), 2012-11-02:
Det er ikke rigtigt, hvis jeg siger, at klokken er fem minutter i tolv, men det er den i hvert fald for mange arbejdsløse.
Vi er mange, der førte valgkamp og stemte på den nye regering, fordi vi ville af med de dårlige a-kasseregler.
Vi investerede faktisk ret meget energi i det rundtom i fagforeningerne.
Det var derfor, vi stod bag den nye regering her i salen.
Det går for langsomt med regeringens indsats over for arbejdsløsheden.
Den er helt nede i slæbegear, og nogle gange står den helt stille.
Det er bedst, hvis vi kan skabe nye job gennem en aktiv politik, men der skal også være ordentlighed og tryghed for de folk, der er arbejdsløse.
Finansloven for 2012 prøvede at lappe lidt på det, men det var ikke varige løsninger, og det er ikke noget, der virker, og derfor står vi nu i den her situation.
Vi har rejst krav om en jobgaranti til alle, der risikerer at miste dagpengene.
Det er et ganske enkelt og simpelt krav, og det burde være klart for alle, at sådan en ret bør alle arbejdsløse have.
Den erkendelse er regeringen ikke kommet til endnu, men det går langsomt fremad.
Hen over sommeren sikrede et pres fra især fagforeningerne, at regeringen påbegyndte en erkendelsesproces.
Den erkendte, at der skulle gøres noget, og vi fik akutpakke 1.
Det var der flere der rystede på hovedet af, og vi kender ikke resultaterne endnu.
Nu får vi akutpakke 2, fordi protesterne fortsatte, og den er lavet i al hast.
Den slår sandsynligvis heller ikke til.
Men det er en ny erkendelse, at der er 20.000 mennesker, der er i farezonen.
Der er tale om en midlertidig ordning, hvor arbejdsgivernes eneste reelle tilsagn er at arbejde for at tilvejebringe et antal ledige akutjob frem til den 1. juli 2013.
Statsministeren udtalte, lige da de skulle offentliggøre aftalen: Vi skaber 12.500 såkaldte akutjob.
Finansministeren udtalte: En fuldt ud dækkende løsning på problemet; en enestående løsning for de arbejdsløse.
Begge udsagn er efter min mening useriøse.
Dette lovforslag skaber ikke 12.500 job, og det er ikke en fuldt ud dækkende løsning.
Hvis regeringen for alvor troede på den slags udsagn, ville det vel være så let som at knipse med fingrene at give en garanti om job til alle de 12.500, der er snakket om, og som er ved at miste deres dagpenge.
Jeg håber inderligt, at de optimistiske forventninger indfries og slår igennem, da det er en meget alvorlig situation, der venter de arbejdsløse.
Men der er alt for meget varm luft i den her aftale.
Det er vist en ny lovpraksis, at vi satser på hensigter og ikke på facts og kontante formuleringer.
Derfor skal lovforslaget strammes op.
Vi er i gang med at formulere to forslag.
Det ene handler om, at loven ikke skal være tidsbegrænset.
Den skal også gælde efter den 1. juli 2013.
Det er et sted mellem 4.000 og 8.000, der falder ud af dagpengesystemet.
For det andet skal arbejdsgiverne forpligtes til det.
De skal ikke blot kunne opslå ordinære stillinger; de skal opslå ordinære stillinger.
Det her lovforslag signalerer en vigtig ting, nemlig en positiv og anerkendende holdning til ledige, der er ved at miste retten til dagpenge, og at man vil gøre en ekstra indsats, for at de kommer forrest i rækken.
Vi indbygger en solidarisk holdning i dagpengesystemet, men det skal desværre kun være midlertidigt efter regeringens mening.
Men kunne vi ikke gøre det permanent, sådan at vi viser, at vi anerkender, at der er et problem for de ledige, og synes, at alle skal hjælpes, også efter den 1. juli 2013?
Hjemme i haven har jeg en trillebør.
Den har jeg meget glæde af, for det er ret træls at gå og slæbe rundt på tunge ting.
Det er meget lettere at løfte trillebøren og skubbe den lidt fremad og på den måde komme videre.
Den skal både løftes og skubbes, når vi skal fremad.
Jeg kunne godt efterlyse lidt mere fremdrift, lidt mere egenenergi i vores kun 1 år gamle nye regering, ikke mindst af hensyn til de arbejdsløse.
Vi skal have åbnet det her, og vi skal have ændret på dagpengeloven.
Jeg siger ja tak til akutpakke 2, men jeg siger også ja tak til en opstramning af forpligtelserne i lovforslaget, når vi nu skal forhandle om den indtil på tirsdag.
Der skal meget, meget mere til, kære ministre og kære regering.